Ljudska prava danas: bolja ili gora nego prije pola stoljeća?
62. godišnjica usvajanja Univerzalne deklaracije o ljudskim pravima podsjeća svijet da je nepoštivanje ljudskih prava globalni problem
Prema kriterijima britanske tvrtke Maplecroft, Demokratska Republika Kongo je, zajedno sa Somalijom, zemlja u kojoj se najviše krše ljudska prava na svijetu. Još su tri sub-saharske zemlje svrstane među neslavnih prvih deset kršitelja ljudskih prava: Sudan, Chad i Zimbabwe Danas se diljem svijeta obilježava 62. godišnjica usvajanja Univerzalne deklaracije o ljudskim pravima. No, poštuju li se ljudska prava više sada nego što su se poštivala prije šest desetljeća? Femi Peters Junior vodi bitku protiv vlasti u Gambiji želeći osloboditi svog oca iz zatvora. Femi Peters Senior je osuđen na jednogodišnju kaznu zatvora zato, kako kaže njegov sin, što je organizirao mirne političke prosvjede: „Teško mi je što otac nije sa mnom. On je glava obitelji i teško mi je prihvatiti da je u zatvoru. Meni je sada 30 godina, moj mlađi brat ima samo 11. Kad sam bio njegovih godina, moj otac je bio sa mnom, podržavao me i vodio kroz svijet. Moj brat nema oca uz sebe niti njegovu potporu i to je ono što me jako boli“. Peters piše pisma za oslobađanje svog oca, organizira skupove. Do sada bez uspjeha, ali ljudi poput njega i njegovog oca, ljudi koji se bore za ljudska prava, čine naš svijet boljim – kaže Claudio Cordone iz organizacije Amnesty International: „Oni koji brane ljudska prava najvažniji su dio u procesu promjena do kojih često ne dolazi bez borbe za njih“. Cordone kaže da je to razlog zbog kojeg su ljudi poput Liuja Ziaoboa postali poznati. Kineski disident Liu je ovogodišnji dobitnik Nobelove nagrade za mir. Njegova zemlja, Kina, spada među zemlje gdje se najviše krše ljudska prava u svijetu. Claudio Cordone kaže da – nažalost, nije i jedina: „Svaka regija u svijetu, zapravo svaka zemlja, ima vlastite probleme s poštivanjem ljudskih prava“. Prema kriterijima britanske tvrtke Maplecroft, Demokratska Republika Kongo je, zajedno sa Somalijom, zemlja u kojoj se najviše krše ljudska prava na svijetu. Još su tri sub-saharske zemlje svrstane među neslavnih prvih deset kršitelja ljudskih prava: Sudan, Chad i Zimbabwe. U Aziji – Pakistan, Myanmar, Afganistan, Sjeverna Koreja i Kina - imaju najlošije ocjene, dok Rusija drži taj neslavni rekord u Europi. Prema istraživanjima Maplecrofta, ljudska prava u svijetu sve se više pogoršavaju i daleko smo od onoga zbog čega je Svjetski dan poštivanja ljudskih prava osmišljen. A to je da slavi Univerzalnu deklaraciju o ljudskim pravima.